Får kritikk etter tapet: – Ødegaard ble satt grundig på plass
Ekspertene har omfavnet Martin Ødegaard (24), men etter 1–4-tap for Manchester City er det mange som mener at kapteinen aldri klarte å løfte Arsenal. Ståle Solbakken sier at nordmannen ikke var av de dårligste. Arsenal-sjefen får kritikk for måten han ga bort ballen på til Haaland forut for 3–0-målet. – Når kampen henger i en tråd, er det siste du trenger å gi bort et billig mål. Jeg har hver gang rost kapteinen. Da må jeg være ærlig når det motsatte er tilfelle, skriver Tom Canton, Arsenal-ekspert i football.london. – Å unngå feil er selvfølgelig nøkkelen, men det var en følelse av at Ødegaard kunne vært mer hensynsløs fremover og prøvd å tvinge ballen inn i mellomrommene bak.  – Ga bort ballen forferdelig for andre gang på like mange kamper - som resulterte i baklengsmål, skriver football.london om nordmannen. På forhånd var det mye snakk om hvem som kunne dominere kampen mest av Martin Ødegaard og Kevin De Bruyne. Will Ford i Football 365 skriver: – Forskjellen mellom Manchester City og Arsenal var ekstraordinær. Erling Haaland rundlurte Rob Holding og Martin Ødegaard ble satt grundig på plass av Kevin De Bruyne. Landslagssjef Ståle Solbakken sier til VG at forskjellen på lagene ble stor.  – Martin har hatt en fantastisk sesong. Han var ikke av de dårligste Arsenal-spillerne, men han ble preget av at Arsenal aldri fikk satt inn et kollektivt press, sier han.  – Med ballen fikk de også mange brudd mot seg. Solbakken analyserer videre: – Samtidig led de av at Gabriel Martinelli og Bukayo Saka ble fullstendig nøytralisert på kantene. Det gjorde at det ble trangt og vanskelig sentralt. Selv om Martin løp mye og gjorde alt han kunne, var forskjellen på lagene for stor. Det var ingen på Arsenal som leverte opp mot det de har gjort tidligere. Viaplay-ekspert Pål André Helland mener Ødegaard var «litt under pari». – Martin sliter som en følge av at City herser fysisk med Arsenal, kombinert med at de er ekstremt gode til å nekte Martin de rommene hvor han er best, sier Helland til VG. Tidligere Arsenal-spiller Pål Lydersen fastslår at Arsenal ble fullstendig utspilt: – Det gjenspeiler også Ødegaards innsats. Han fikk aldri markert seg og ble stort sett løpende etter ball og se City spille. Dessverre for Arsenal var det klasseforskjell igår over hele linjen, sier Lydersen til VG. Kenneth Fredheim, Discovery-kommentator og «livslang» Arsenal-supporter, er enig: – Martin ble rett og slett borte. – Hvorfor? – Arsenal møtte et lag som var flere nivåer bedre. De må bruke denne kampen som målestokk for nivået som trengs om de skal vinne noe. – Sviktet Ødegaard spesielt? – Nei, jeg føler at hele Arsenal-laget falt igjennom, Martin inkludert. Han ble usynlig i denne kampen, dessverre.
Martin Ødegaard kritiseres etter Arsenals 1-4-tap mot Manchester City. Arsenal-ekspert Tom Canton uttaler at Ødegaard kunne vært mer hensynsløs fremover. Ødegaard får lav karakter på spillerbørsen av The Guardian og Football.london. Landslagssjef Ståle Solbakken mener forskjellen mellom lagene var stor, og at Ødegaard ble preget av Arsenals manglende kollektive press. Viaplay-ekspert Pål André Helland mener Ødegaard var «litt under pari», og Pål Lydersen og Kenneth Fredheim er enige om at hele Arsenal-laget falt igjennom.